KIRJALLINEN KYSYMYS E-0804/00

esittäjä(t): Camilo Nogueira Román (Verts/ALE) komissiolle

(16. maaliskuuta 2000)

Aihe: Polttoaineen ja kemikaalien varastosäiliöiden sijoittaminen Vilagarcia de Arousaan Galiciaan ilman ympäristövaikutusten arviota

Galiciassa sijaitsevaan Vilagarcia de Arousan satamaan rakennetaan uutta laituria Euroopan unionin rahoituksella EAKR:n kautta. Laiturille sijoitetaan polttoaineiden ja kemikaalien varastosäiliöitä, joiden kapasiteetti on 80 000 m3, vaikka direktiivissä 85/337/ETY(1) edellytettyä ympäristövaikutusten arviota ei ole tehty eikä neuvoston aluesuunnittelumääräyksiä noudateta. Säiliöt, jotka omistaa yritykset FINSA ja FORESA, sijaitsevat joen suistossa, joka on erittäin herkkä saasteille. joita kyseisten tuotteiden käsittelystä ja laivakuljetuksiin mahdollisesti liittyvistä onnettomuuksista aiheutuu. Arousan joensuussa on erittäin paljon äyriäisiä ja siellä tuotetaan muiden lajien muassa suuri osa Galiciassa yhteensä tuotetuista 300 000 tonnista sinisimpukoita. Se on 50 prosenttia maailman sinisimpukkatuotannosta. Arousan joensuistossa kalastukseen ja äyriäisten kasvatukseen liittyvä toiminta tarjoaa tulolähteen 26 000 ihmiselle, kun uuden laiturin rakennelmat luovat vain kolme työpaikkaa.

Kaikki taloudelliset ja sosiaaliset ryhmät, joihin hanke vaikuttaa, ovat vastustaneet kyseisten säiliöiden rakentamista ja vedonneet useaan otteeseen kaupunginhallitukseen, Galician hallitukseen ja Espanjan hallitukseen sekä nyt Euroopan komissioon tarkoituksenaan estää varastosäiliöiden ottamisen käyttöön.

Alue- ja keskushallinto sallii töiden jatkamisen sillä tekosyyllä, että Espanjan hallitus ei ole noudattanut EY:n direktiivin määräyksiä ja on selvästi lyönyt laimin ympäristövaikutusten arvion tekemisen tällaisille öljy- ja petrokemian tuotteille sekä kemikaaleille tarkoitetuille varastorakennuksille ja samalla jättänyt ottamatta asianmukaisesti huomioon tuotantotoiminnan, joka parhaiten turvaa alueen asukkaiden nykyisen ja tulevan toimeentulon. Seurauksena tästä on vakava riski, että säiliöt otetaan käyttöön lainvastaisesti ja monien ihmisten elintärkeiden taloudellisten ja sosiaalisten etujen vahingoksi. On myös tuotava esiin, että komissio on äskettäin nostanut Euroopan tuomioistuimessa kanteen Espanjaa vastaan direktiivin 85/337/EY noudattamatta jättämisestä.

Mitä toimenpiteitä komissio aikoo toteuttaa turvatakseen, että yhteisön sääntöjä noudatetaan ja että alue palautetaan laiturin rakentamista ja varastosäiliöiden rakentamista edeltäneeseen tilaansa sekä estääkseen alkamasta tai jatkumasta toimintaa, joka olisi vaarallista ja erittäin vahingollista kalastukselle, äyriäisten kasvattamiselle ja matkailulle, jotka ovat joensuiston ja itse asiassa koko Galician asukkaiden tärkeimmät tulolähteet?

(1) EYVL L 175, 5.7.1985, s. 40.

Margot Wallströmin komission puolesta antama yhteinen vastaus kirjallisiin kysymyksiin P-0790/00 ja E-0804/00

(5. huhtikuuta 2000)

Kyseessä on tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/ETY(1), jonka 2 artiklan mukaan ennen hankkeen toteuttamiseen oikeuttavan luvan myöntämistä on arvioitava niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Tätä säännöstä sovelletaan direktiivin liitteissä I ja II lueteltuihin hankkeisiin.

Parlamentin jäsenen mainitsemien rakennelmien osalta liitteessä I olevaan 8 kohtaan sisältyvät kauppasatamat sekä sisävesiväylät ja sisävesiliikenteen satamat suuremmille kuin 1 350 tonnin aluksille. Liitteessä II olevan 10 kohdan d alakohta sisältää sellaisten satamien, mukaan luettuina kalasatamien, rakentamisen, jotka eivät sisälly liitteeseen I. Liitteessä II olevan 6 kohdan c alakohdassa mainitaan öljyn sekä petrokemiallisten ja muiden kemiallisten tuotteiden varastointirakennelmat. Sen mukaisesti, mitä 4 artiklassa säädetään, liitteessä I mainitut hanketyypit on aina alistettava ympäristövaikutusten arviointimenettelyyn. Liitteessä II mainitut hankkeet on arvioitava, mikäli kyseinen jäsenvaltio toteaa niiden laadun sitä vaativan.

Direktiivin 85/337/ETY muuttamisesta 3. maaliskuuta 1997 annetun neuvoston direktiivin 97/11/EY(2) 3 artiklan 1 kohdassa säädetään, että jäsenvaltioiden on saatettava säädökset voimaan 14. maaliskuuta 1999 mennessä. On syytä täsmentää, että 3 artiklan 2 kohdan mukaisesti ennen 14. maaliskuuta 1999 esitettyihin lupahakemuksiin sovelletaan direktiivin 85/337/EY säännöksiä sellaisina kuin ne olivat ennen direktiivin muuttamista. On myös huomattava, että EY:n perustamissopimuksen 226 artiklan (entisen 169 artiklan) nojalla komissio ryhtyy automaattisesti toimenpiteisiin, mikäli sille ei ilmoiteta säädösten saattamisesta osaksi kansallista lainsäädäntöä annetussa määräajassa. Koska komissio ei ole saanut direktiivin 97/11/EY mukaista ilmoitusta, Espanjalle on vastikään lähetetty perusteltu lausunto.

Joka tapauksessa komissio ryhtyy perustamissopimusten valvojana tarvittaviin toimenpiteisiin varmistaakseen, että yhteisön lainsäädäntöä noudatetaan tässä tapauksessa. Komissio on ollut yhteydessä Espanjan viranomaisiin ja pyytänyt näiltä tietoja kahden kyseessä olevan rakennushankkeen mahdollisesta yhteisrahoituksesta.

(1) EYVL L 175, 5.7.1985.

(2) EYVL L 73, 14.3.1997.